ได้ยินชื่อร้าน “Vistakitchen” มาสักพักแล้วค่ะ ในเรื่องของการทานอาหารตามกรุ๊ปเลือดตามหลักโภชนา คอนเซปต์เก๋ไก๋สุดๆ แถมสนุกมากๆ เวลาเปิดเมนูหาอาหารที่ตรงกับกรุ๊ปเลือดของตัวเอง นั่งอ่านเสร็จแล้วก็มานั่งแชร์ความรู้กับเพื่อนๆ ว่าจริงๆ แล้วร่างกายของเราสามารถย่อยอะไรได้ ส่วนใครยังไม่เคยทาน ตามน้องหลุมดำมาเล้ยยย

ร้าน “Vistakitchen” เป็นร้านอาหารเพื่อสุขภาพตามกรุ๊ปเลือดแห่งแรกของประเทศไทย ตั้งอยู่ชั้น 3 ของอาคารวีรสุ พอเราเข้ามาถึงในร้าน พี่ๆ พนักงานจะออกมาต้อนรับเรา พร้อมยื่นเมนูและแนะนำเมนูที่เหมาะกับกรุ๊ปเลือด เพื่อนๆ อาจจะคิดว่าต้องมีเมนูน้อยแน่ๆ คิดผิดค่ะ! เมนูให้เลือกหลากหลาย มาทานหลายรอบเมนูไม่ซ้ำแน่นอน แอบได้ยินมาว่าดาราเซเลปมาทานอาหารที่ร้านนี้บ่อยด้วยค่ะ แสดงว่าร้านนี้ไม่ธรรมดาจริงๆ

นั่งรอไม่นาน อาหารที่สั่งก็ทยอยมาค่ะ เริ่มด้วยเมนูแนะนำ “ส้มตำ ส้มซ่า” (125.-) เมนูตัวนี้เหมาะกับทุกกรุ๊ปเลือดเลย ใส่มะม่วง, มะละกอกรอบ, แครอท, ถั่วฟักยาว, ปลาตัวเล็ก โดดเด่นที่น้ำยำมีความหอมของส้มซ่าและผิวส้มซ่าที่มีความเปรี้ยวเป็นเอกลักษณ์ มันจะหอมหวาน เย็นๆ ให้ความสดชื่น ด้วยความที่เรามากับพี่ชายสองคน ดังนั้นแล้วขอเลือกอาหารที่ทานได้ทั้งคู่ เลยจัด “ยำเนื้อเทนเดอร์ลอยน์ย่าง (สันใน)” (180.-) มาเสียหน่อย เมนูนี้เหมาะกับกรุ๊ปโอและบี เพราะย่อยเนื้อสัตว์ได้ดี เนื้อเทนเดอร์ลอยน์นุ่มมาก เข้ากันได้ดีกับน้ำยำค่ะ

ต่อด้วย “กราแตงเห็ดและบรอกโคลี” (180.-) พอมาถึงเมนูนี้จะเริ่มมีความแตกต่างของชีส ซึ่ง Vistakitchen จะปรับสูตรอาหารให้เข้ากับระบบการเผาผลาญของแต่ละคน คนกรุ๊ปบีอย่างพี่ชายเรา จะมีชีส 3 ประเภทเป็นส่วนประกอบ คือ มอสซาเรลล่าชีส, เฟต้าชีส และพาร์เมซานชีส ส่วนของเรากรุ๊ปโอจะไม่มีพาร์เมซานชีสค่ะ แต่ในเรื่องรสชาติแล้วไม่มีความแตกต่างค่ะ ชีสยืดกันให้สุดใจ กลมกล่อมหอมละมุน ความเข้มข้นนั้นให้คะแนนเต็ม (แต่ระวังอย่าจับตัวถ้วยตอนที่เพิ่งเสิร์ฟนะคะ ร้อนมาก)

และแล้วก็มาถึงเมนูแนะนำ “ข้าวยำสามสี” (135.-) ประกอบไปด้วยข้าวกล้องสามสี สีแดง (สังหยด), สีเหลือง (ขมิ้น), สีม่วง (อัญชัน) และผักสมุนไพรต่างๆ ดาหลา, ยอดผักแขยง, กวางตุ้ง, ดอกแข, ตะไคร้ซอย, ใบมะกรูด, ใบชะพลู, ใบบัวบก, ใบยอ, ทองหลาง, พาหง, ส้มโอ ส่วนน้ำบูดูของ Vistakitchen จะใช้น้ำตาลอ้อยในการปรุงในน้ำยำ รสชาติเข้มข้นใช้ได้ค่ะ ผักที่เสิร์ฟนั้น ทางร้านใช้ผักออแกร์นิกปลูกเองบ้างบนดาดฟ้าของตึก ส่วนข้าวก็เป็นข้าวกล้องหอมมะลิออร์แกนิกที่ปลูกเองที่จังหวัดนครปฐม ไม่มีผงชูรสด้วย มั่นใจได้ใจในเรื่องสุขภาพได้เลย

นอกจากเมนูธรรมดาที่เราทานไปแล้ว ทางร้านจะมีเมนูประจำวันด้วย วันที่เราไปทานทางร้านมี “ก๋วยเตี๋ยวต้มยำกุ้ง” (160.-) เลยขอสั่งมาลองเสียหน่อย ตอนแรกก็คิดว่ารสชาติอาจจะดรอปเพราะเน้นสุขภาพ แต่เห็นสีแล้วเปลี่ยนความคิดค่ะ 555 ดูแล้วจัดจ้านไม่เบา พอได้ชิมก็แซ่บจริงถึงรสมากๆ เครื่องอัดแน่นเต็มถ้วย แต่ก็คงคอนเซปต์สุขภาพเพราะเป็นเส้นใหญ่ที่ทำจากข้าวกล้องนั่นเอง

ส่วนเครื่องดื่มก็มีเมนูน่าลองเพียบ เสียดายที่มีกระเพาะเดียวจริงๆ วันนี้ขอเลือกเป็น “น้ำส้ม แครอทคั้นสด” (90.-) ส้มมีสารเฟ็กทินที่ช่วยลดระดับคอเลสเตอรอลในเลือดและแครอทมีใยอาหารที่ช่วยไม่ให้ท้องผูก รสชาติสดชื่นมาก พี่พนักงานแนะนำให้ทานทันทีที่เสิร์ฟค่ะ เพราะจะมีสารอาหารมากที่สุด และ “Sunrise” (95.-) มีส่วนผสมของกีวี่, แครนเบอร์รี, สับประรด และ Soy Lecithin Granule มันคือสกัดจากถั่วเหลือง ช่วยบำรุงระบบสมอง ทำให้มีความจำและสมาธิดีขึ้น ช่วยลดคอเลสเตอรอลได้ด้วย ดีงามมากๆ
 
ขนมหวานที่เรามาเลือกมาปิดมื้อคือเมนูแนะนำห้ามพลาดอย่าง “แอปเปิ้ลทอดแป้งสเปลท์ราดน้ำผึ้งและมะนาว” (130.-) และ “กล้วยหอมทอดแป้งสเปลท์ และโฮมเมดไอศกรีม” (130.-) ความดีงามของขนมหวานอยู่ที่ “แป้งสเปลท์ออร์แกนนิก” ที่ปลอดสารพิษ แป้งตัวนี้จะมีปริมาณโปรตีนค่อนข้างสูงเมื่อเทียบกับแป้งสาลี และสำหรับผู้ที่เป็นโรคเบาหวานจะมีผลอย่างมากค่ะก็คือช่วยลดระดับน้ำตาลในเลือดแล้วก็ช่วยให้ระบบย่อยดีขึ้นดีขึ้น ทานได้เยอะๆ แบบไม่รู้สึกผิดเลยค่ะ อิอิ

ไม่ว่าเพื่อนๆ จะเกิดมามีกรุ๊ปเลือดอะไรก็ตาม มันเป็นสิ่งที่เปลี่ยนแปลงไม่ได้ แต่เราก็สามารถเลือกที่จะเสริมสร้างร่างกายให้แข็งแรงได้ แค่เลือกทานอาหารที่เหมาะสมกับกรุ๊ปเลือดของตัวเอง เท่านั้นเองค่ะ :) ใครที่อยากตามมาลอง “Vistakitchen” สามารถขับรถมาที่อาคารวีรสุ ถนนวิทยุ ขึ้นลิฟท์มาชั้น 3 หรือจะขึ้นบีทีเอสลงสถานีเพลินจิต แล้วเดินต่อมาประมาณ 5-10 นาทีก็ถึงค่ะ